Terveydenhuoltolain (1326/2010) mukaan hyvinvointialueen on järjestettävä terveydenhuollon palveluihin, eli siis myös raskauden keskeytykseen, sisältyvä mielenterveyttä suojaaviin ja sitä vaarantaviin tekijöihin liittyvä ohjaus ja neuvonta sekä tarpeenmukainen yksilön, perheen ja muiden läheisten psykososiaalinen tuki ja sen yhteensovittaminen. Myös sosiaalihuoltolain (1301/2014) mukaan hyvinvointialueen sosiaalityönä annettavaan mielenterveystyöhön kuuluvat mielenterveyttä suojaaviin ja sitä vaarantaviin tekijöihin liittyvä tarpeenmukainen yksilön ja perheen psykososiaalinen tuki sekä yksilön ja yhteisön psykososiaalisen tuen yhteensovittaminen. Näitä velvoitteita täsmennettiin 1.9.2023 voimaan tulevissa lakimuutoksissa siten, että raskauden keskeyttämisestä annetussa laissa erikseen säädetään, että raskauden keskeytystä pyytävällä tai sitä harkitsevalla sekä toisella vanhemmalla on oikeus saada hänen tarvitsemansa psykososiaalinen tuki.
Laki raskauden keskeyttämisestä koskee myös yksityistä terveydenhuoltoa. Potilaan asemasta ja oikeuksista annetun lain (785/1992), potilaslaki, mukaan potilaalla on oikeus laadultaan hyvään terveyden- ja sairaanhoitoon. Hänen hoitonsa on järjestettävä ja häntä on kohdeltava siten, ettei hänen ihmisarvoaan loukata sekä että hänen vakaumustaan ja hänen yksityisyyttään kunnioitetaan. Myös potilaslaki koskee myös yksityistä terveydenhuoltoa. Täten myös osana yksityisellä sektorilla toteutettua raskauden keskeytystä tulee huolehtia riittävästä mahdollisuudesta keskusteluihin ja neuvontaan. Hyvinvointialueet antavat tarvittaessa psykososiaalista tukea myös potilaalle, jonka keskeytys suoritetaan tai suoritettiin yksityisellä sektorilla, sekä tukea toiselle vanhemmalle.